RAPORTUL PREŞEDINTELUI UDMR
Onorat Congres,
Nu mă aflu pentru prima oară la microfonul unui Congres al UDMR, şi nu pentru prima oară încerc să sintetizez rezultatele unui mandat de preşedinte al Uniunii, promisiunile îndeplinite sau neîndeplinite şi, mai ales, învăţămintele unui mandat. Există însă o deosebire fundamentală faţă de prilejurile anterioare, fiindcă evident, aceste dări de seamă mi-au oferit şi şansa ca, trecând în revistă trecutul apropiat, să vorbesc despre viitorul mai apropiat sau mai îndepărtat. Mai mult, pentru mine raţiunea majoră a retrospectivei, a cronicii şi a oricărui decont este că oferă posibilitatea deschiderii perspectivei. Ei bine, retrospectiva de acum are, aparent, o cu totul altă semnificaţie: nu cuprinde o perspectivă politică personală, în subtext nu se ascunde un discurs programatic, ci ar putea fi vorba de un fel de încheiere de bilanţ al unei epoci.  Şi într-adevăr, nu doresc să vorbesc doar despre cei doi ani  scurşi de la Congresul nostru de la Cluj, deşi formal, aşa ar fi corect, eventual cu o retrospectivă până la ultimul Congres când au avut loc şi alegeri în Uniune, cel de la Arad, de acum patru ani, ci permiteţi-mi un salt mai mare, pentru ca –  încadrându-mă,  fireşte,  în timpul rezervat – să încerc prezentarea concluziilor principiale-ideologice ale ultimilor optsprezece ani. Cu  menţiunea că la urma urmei şi asta o fac cu intenţia căutării perspectivei, eu considerând şi în continuare că acesta este rostul unui astfel de demers. Fiindcă istoria UDMR nu se referă la soarta noastră personală, ci la viitorul nostru comun, aşa cum consider ca fiind creaţia noastră colectivă, ba mai mult, una din cele mai mari valori ale noastre faptul că după peste două decenii de la înfiinţarea ei, această Uniune este, şi azi, principalul instrument politic al comunităţii maghiare din România. S-a încercat, ce-i drept, să se inventeze altceva mai bun în locul lui, dar fără succes. Poate pentru că nici nu poate fi un instrument mai bun, mai eficient, mai performant pentru realizarea obiectivelor noastre decât o uniune. Iată, în săptămânile din urmă am fost stupefiat, dar apoi m-am liniştit văzând că toţi contestatarii din oficiu ai UDMR, cei prea grăbiţi sau prea reţinuţi, mari visători sau sceptici, frustraţi, bocitori, sau adepţi ai drumului propriu, au atenţia îndreptată spre Congresul UDMR, fac evaluări şi analize, trădând fără voia lor că nici pentru ei nu există un eveniment politic mai important decât acesta, inclusiv propriile manifestări. Toţi cei care au intervenit, într-un fel sau altul, în campania pentru alegerea preşedintelui UDMR, s-au demascat că sunt conştienţi nu doar de valoarea de până acum a acestei Uniuni, ci şi de cea viitoare. De ce ar fi preocupaţi de noi cei ce cred că viitorul nostru se împuţinează?
Iată de ce m-au liniştit, de fapt, aceste intervenţii, deşi unele m-au şi revoltat, fireşte. Dar apoi m-am gândit că până când alţii se dau de ceasul morţii pentru sufletul nostru, nu-i niciun bai,  fiindcă asta înseamnă că  valorează ceva. Numai că sufletul nostru n-a fost de vânzare nici până acum, şi sunt încrezător că nu va fi nici în viitor. Independenţa sufletului transilvan, această idee a lui Kós Károly, ne-a păstrat în viaţa politică în deceniile din urmă, şi sunt convins că ne va păstra şi în viitor.

Aceasta este, de altfel, şi unul din marile învăţăminte ale muncii  mele de optsprezece ani. De la Bethlen Gábor la Kós Károly sau Márton Áron, toţi marii noştri înaintaşi ştiau asta, de ce ar trebui să susţinem noi alte principii? 
Onorat Congres,
Drumul parcurs împreună a fost, fireşte, lung, dar întrebarea este, oare  cât s-a schimbat lumea în jurul nostru şi dacă am mers sau nu în direcţie bună. Eu spun că da.  Avem termen de comparaţie, avem şi instrument precis de măsură, că doar se poate citi programul nostru, formulat la începutul anilor 90, îi putem alătura programele de acţiune adoptate pe parcurs, putem răsfoi Memorandumul semnat de mine şi de Takács Csaba în 1993 şi înaintat Consiliului Europei, şi putem vedea ce s-a realizat şi ce nu. Cel ce va face acest lucru, va fi surprins: cele mai multe puncte ale acelor documente s-au îndeplinit, numai autonomia teritorială, amintită atunci doar la modul general, a rămas o revendicare neîmplinită, fiindcă pentru asta este nevoie în continuare de reforme profunde în administraţie şi de organizare a statului.
Unele condiţii ale autonomiei culturale sunt însă cuprinse în Legea Educaţiei, recent adoptată: în privinţa şcolilor noastre, în cea mai mare parte, vom putea decide noi. 

Dar, evident, autonomia poate fi marea prioritate a următorilor ani, dacă există deja premizele acestei autonomii. Ori, în opinia mea, aceste premize le-am şi creat. Menţionăm însă că asemenea obiective, ca şi până acum, pot fi cucerite numai în deplină unitate politică. 

La începutul anilor 90, când mi-am asumat preşedinţia UDMR,am fost încă departe de acest obiectiv. Ne-am aflat atunci în faţa a două sarcini fundamentale. Pe de o parte a trebuit să refacem unitatea UDMR, adică a trebuit să transformăm din nou această uniune, practic divizată în două tabere, într-un instrument politic eficace, şi a trebuit să trecem, cumva, la înfăptuirea programului. Au trecut apoi mai mulţi ani până când au apărut primele rezultate. Dar până atunci am mai trecut prin multe încercări. 
La 4 octombrie 1991 am decis, la Arad, că trebuie să organizăm un congres pentru alegerea noii conduceri şi a trecut aproape un an şi jumătate până ce am reuşit. E drept, întretimp am elaborat, în cadrul unei Mese Rotunde de Mediere, noul statut al organizaţiei care cu modificări mai mici sau mai mari s-a dovedit viabil până azi, ba aş îndrăzni să spun că acest statut ne-a asigurat unitatea. Am vorbit adineaori de două tabere. Puţini ştiu, însă, că pe atunci mai existau şi partide maghiare în jurul nostru: Partidul Creştin-Democrat Maghiar din România, Partidul Micilor Agrarieni Maghiari din România şi Partidul Independent Maghiar. Ultimul a mai apărut, la fiecare alegere, dar n-a reuşit să obţină un număr semnificativ de voturi, creştin-democraţii s-au integrat ca mişcare în UDMR, iar agrarienii s-au transformat treptat în organizaţie civilă.
Confruntarea fundamentală a constitut-o însă ceea ce s-a numit lupta dintre moderaţi şi radicali. În această disociere există, la urma urmei, mult adevăr, fiindcă cei care în Parlamentul României, şi mai apoi în coaliţii de guvernare, au încercat să obţină rezultate, pot fi pe drept cuvânt numiţi moderaţi, faţă de cei care atunci încă mai negau vehement rostul dialogului politic, eventual al colaborării cu românii. Aceştia erau adepţi ai rezistenţei active sau pasive, ai mijloacelor extraparlamentare, nedefinite exact. Încă în 1993, în primele mele luni de preşedinţie, a trebuit să mă confrunt cu acel conflict acut, pe care l-au numit „cazul Neptun”, şi până la urmă acesta a constituit pentru multă vreme disputa decisivă între moderaţi şi radicali, dispută în care niciuna dintre tabere nu a avut câştig de cauză,  dar am rămas împreună. A fost, acesta, şi primul meu examen. Atunci am clarificat în ce condiţii putem continua dialogul cu partidele româneşti, şi tot atunci a început şi procesul care a dus la decizia de importanţă istorică din 1996, de asumare a răspunderii guvernării.
Nu doresc să evoc acum toate disputele noastre, toate deciziile noastre importante, dar cred că în acei ani s-a hotărât situaţia noastră de azi. Noi, cei care am trăit acel martie de la Târgu Mureş, am ştiut că există alternativă: am văzut fantoma războiului civil în Transilvania, în Ţinutul Secuiesc, pe când în fosta Iugoslavie era încă pace. Atunci miza – cine ce cale alege – a fost uriaşă, iar ulterior, privind în urmă, nici nu ştiu de ce ne-am gândit, uneori chiar ruşinaţi, că în privinţa obiectivelor suntem radicali, dar în cea a mijloacelor suntem moderaţi. Fiindcă cea mai mare schimbare politică internă rezidă tocmai în aceea că în acest sens disputa se desfăşoară deja între moderaţi şi moderaţi. De asta s-a şi putut ajunge, la un moment dat, la înţelegere. Observ cu satisfacţie că cel care ne-a atacat cel mai zgomotos pentru faptul că avem încredere în politica parlamentară, se află acum în Parlamentul European, întemeiază un partid şi visează, probabil, la prezenţă parlamentară şi, eventual, la guvernare.  În concluzie, ori a devenit oportunist şi cel care ne-a acuzat, ani în şir, de oportunism, ori adevărul a fost de partea noastră de la bun început. Sunt convins că despre asta e vorba: adevărul nostru este împărtăşit, azi, şi de cei care altminteri ne-au criticat. Acesta este poate cel mai mare rezultat politic al nostru. Desigur, unii au ajuns până la urmă la această recunoaştere întorcând spatele UDMR-ului, în afara Uniunii, dar tocmai asta mă îndreptăţeşte să pun întrebarea: la urma urmei ce stă în calea unirii noastre? Că nu gândim la fel despre toţi şi despre toate? Ce e rău în aceasta? Un ardelean ar trebui să ştie că esenţa istoriei noastre este: toleranţa. Cum vrem să fim toleranţi faţă de alţii, dacă nici între noi nu suntem?
UDMR este averea noastră spirituală-politică comună. Chiar şi a acelora care au convingerea că nu iubesc această Uniune. 

Retrospectiva pe care o fac este, acum, poate, de mai mare anvergură, decât e necesar. Dar repet, nu o fac pentru trecut, ci pentru viitor. În 1993 am intrat, cu sprijinul premierului ungar, Antall József, în Uniunea Democrată Europeană – EDU. Nu cu mult înainte devenisem preşedintele UDMR, şi la Congresul EDU de la Budapesta am putut mulţumi, în prezenţa lui Jacques Chirac şi Helmut Kohl, pentru primirea noastră în EDU. Apoi, în toamna acelui an, ţinând seama de Memorandumul UDMR, Consiliul Europei, a inclus în hotărârea privind primirea României în CE, unele dintre revendicările noastre. De atunci suntem permanent prezenţi în organizaţiile minoritare internaţionale, în primul rând în FUEN, şi suntem membru al Partidului Popular European. Iar acasă, în România, am stabilit relaţii de parteneriat cu diferite partide politice, avem deja, azi, un grup de politicieni calificaţi, pricepuţi în administraţie şi guvernare, care nu pot fi ocoliţi. Am demonstrat aceasta în mai multe guverne, ceea ce mulţi ne reproşează, dar tocmai aceasta este virtutea noastră: noi respectăm înţelegerile, nu-i păcălim pe cei cu care ne-am înţeles, însă nu avem decât un singur aliat veşnic, propria noastră comunitate maghiară, cei care ne-au mandatat să-i reprezentăm.
Onorat Congres,
Cred că nu exagerez când afirm că UDMR este, până azi, cea mai mare şi mai durabilă organizaţie maghiară de apărare a intereselor din Bazinul Carpatic, şi aş vrea să cred că în aceasta, alături de Dumnevoastră, am avut şi eu o contribuţie. Ne-am temut împreună pentru ea, am susţinut împreună această Uniune, în timp ce înaintea fiecărei alegeri se înmulţeau prorocirile sumbre, suporterii adverşi strigau tot mai tare că vom pierde, nu vom intra în parlament. În optsprezece ani am luptat împreună în 14 campanii de alegeri: în 4 alegeri locale, 4 alegeri parlamentare, 4 alegeri prezidenţiale şi 2 alegeri europarlamentare. Am câştigat toate alegerile locale, parlamentare şi europarlamentare, ne-am prezentat bine la toate alegerile prezidenţiale, odată, în 2004, eu însumi mi-am asumat candidatura la preşedinţia ţării. Degeaba tot socotesc unii că am pierdut sau nu alegători, fiindcă noi, maghiarii, ne-am păstrat mereu procentul de votanţi şi, suntem şi acum prezenţi în Parlamentul României în acelaşi procentaj, ca în 1993. Iar asta înseamnă că susţinerea noastră electorală în totalul voturilor exprimate este la fel de mare ca acum două decenii. Mai mult, şi la ultimele alegeri locale, mult mai problematice, am obţinut voturile a 85% din electoratul maghiar, avem 184 primari, 2284 consilieri locali şi judeţeni şi 4 preşedinţi de consiliu judeţean, în timp ce o altă organizaţie politică maghiară, folosind divizarea comunităţilor maghiare locale, respectiv slăbiciunea câte unei organizaţii UDMR, a reuşit să obţină doar 15%.  Desigur, şi acest procent de 15% a constituit un serios avertisment pentru noi, tocmai de aceea am făcut tot ce am putut pentru a nu risca reprezentarea noastră în Parlamentul European, şi astfel am reuşit să creăm Solidaritatea Maghiară. Noi am fost cei puternici în această înţelegere, şi tot noi am fost şi cei mai concilianţi, deoarece am ştiut că faţă de interesul UDMR un singur interes poate fi mai important: interesul general al comunităţii maghiare din România, pentru care a şi luat fiinţă, odinioară, această Uniune. Nutresc încrederea că Uniunea noastră va privi la fel lucrurile acestea şi în viitor. 
Onorat Congres,
Pentru mine este indubitabil că în cazul unei comunităţi aflată în situaţie minoritară, unitatea politică constituie şi în sine o valoare de preţ, deoarece dovedeşte că în acea comunitate dorinţa de solidaritate este mai puternică decât discordia, interesele comune sunt mai puternice decât deosebirile de păreri. Totuşi, problema principală este: ce am obţinut prin această unitate, uneori avariată, dar niciodată ruptă? La ce a servit ea comunităţii maghiare din România?  În general, a fost ea bună la ceva? Pentru a răspunde la această întrebare trebuie, fireşte, să recurgem din nou la comparaţii: ce drepturi şi instituţii am avut acum două decenii, şi ce drepturi şi instituţii avem azi. La urma urmei timpul scurs poate fi măsurat, în primul rând, prin aceasta.

În martie 1990 manifestaţia românilor, care peste două zile avea să se transforme la Târgu Mureş într-o încercare sângeroasă de pogrom ce a adus mai mulţi morţi şi sute de răniţi, a pornit de la o farmacie din cartierul Tudor. Mânia maselor de români a fost stârnită de faptul că farmacista a scris pe vitrina farmaciei, alături de denumirea românească şi denumirea în limba maghiară: Gyógyszertár. Ei bine, să ne gândim că azi sistemul sanitar din România este condus de un ministru al UDMR, în sarcina şi responsabilitatea sa cade şi această problemă: cum se pot asigura din bugetul restrâns mai multe medicamente compensate românilor, maghiarilor, tuturor cetăţenilor care au nevoie de ele. Iar după ce anii nouăzeci au trecut, la Târgu Mureş şi în multe alte locuri din Transilvania, cu aceea că noi am afişat inscripţiile în limba maghiară iar alţii le-au îndepărtat sau le-au mâzgălit, noi le-am pus, ei le-au luat, iar le-am pus, iar le-au luat, şi tot aşa – din 2001 legea asigură dreptul la utilizarea publică, verbal şi în scris, a limbii maghiare, acolo unde procentajul minorităţii este de peste 20%. Această prevedere referitoare la administraţiile locale am introdus-o, în 2003, şi în Constituţie, extinzând dreptul de utilizare a limbii în instituţiile deconcentrate şi în justiţie. De atunci în numeroase localităţi din Transilvania limba maghiară este din nou acasă, în mod oficial, iar indicatoare bilingve îi întâmpină pe cei care vizitează aceste localităţi.

Cine îşi mai aduce aminte de farmacia de odinioară?

Noi ne amintim, stimaţi delegaţi, noi, cei care care am trăit acea perioadă ca politicieni responsabili, şi ştim că istoria doar atunci nu se repetă dacă suntem suficient de înţelepţi şi suficient de prevăzători. 

Limba maghiară are, azi, în Transilvania, în numeroase situaţii, statut oficial: principiul l-am făcut acceptat, practica există, asta trebuie să lărgim în viitor. Consider aceasta o uriaşă schimbare în zece ani, din 2001 în 2011.
Sau cine îşi mai aminteşte azi, în zonele de diasporă internă, de aniversările  fără imn, fără cocarde, temătoare şi friguroase, de 15 Martie?

Noi ne amintim, stimaţi delegaţi, noi, cei care am obţinut ca sărbătoarea noastră naţională să fie salutată, în fiecare an, de şeful statului şi de primul ministru român, iar folosirea simbolurilor noastre este garantată de o hotărâre guvernamentală.
Şi cine îşi mai aminteşte amarnicul război de uzură în jurul Statuii  Libertăţii din Arad, bătălia disperată pentru eliberarea acestei capodopere? Noi ne aducem aminte, fireşte, noi toţi cei care am crezut în această eliberare, am muncit pentru ea, şi iată, toată această poveste pare, azi, o nimica toată.

La urma urmei asta trebuie să urmărim: ca marile noastre ţeluri să pară, ulterior, bagatele, fiindcă se înfăptuiesc, să se integreze în viaţa noastră, să devină aproape de neobservat. 
Ascultând darea mea de seamă, sau răsfoind-o ulterior, se vor găsi unii care vor spune că iar am întocmit un fel de listă triumfalistă, că din nou vin în faţă cu rezultatele. Dar ce-aş putea face? Fiecare vine cu ce are. Noi, onorat Congres, de ce să negăm, avem rezultate, aceasta e situaţia, nu putem să le negăm, trebuie doar să ieşim, aici, la marginea oraşului Oradea, şi să privim indicatoarele bilingve, după care, de asemenea, putem felicita UDMR-ul din Oradea pentru autonomia teatrului maghiar, dar putem să plecăm la ceva mai mult de o sută de kilometri, la Arad, în Piaţa Pompierilor, credeţi-ne, Statuia Libertăţii e cu adevărat acolo. Repet, toţi ne mândrim cu ce avem. Dacă, de pildă, nu am avea aceste rezultate, probabil că acum am fi înfiinţat centre de democraţie. Am şedea acolo, înăuntru, şi am aştepta, poate o intra democraţia pe uşă. Sau am medita la ce nume frumos i-am găsit acestui autentic birou de partid: centru de democraţie. (atac la Tokes, care face centre de demo)
Dar aceştia, spun eu, nu suntem noi. Noi vorbim acum mai degrabă despre faptul că lupta noastră de două decenii pentru învăţământul maghiar integral a fost, în sfârşit, încununată de succes. Iar dacă putem arăta progrese spectaculoase într-o perioadă de timp cât o generaţie, atunci poate tocmai situaţia învăţământului maghiar demonstrează cel mai elocvent că există schimbări reale şi profunde. Fiindcă în 1995, când am strâns 500.000 de semnături în sprijinul proiectului legii învăţământului elaborat de noi, şi pe care l-am înaintat Senatului, legea de atunci interzicea examenul de admitere în limba maghiară, învăţământul profesional în limba maternă, învăţământul superior în limba maternă - cu excepţia pregătirii profesorilor, medicilor şi actorilor. Nu îngăduia această lege nici înfiinţarea de catedre universitare şi facultăţi, şi nu asigura reprezentarea proporţională în conducerea instituţiilor de învăţământ. De aici am pornit. Eram în opoziţie, în zadar exista hotărârea de primire în Consiliul Europei, în zadar cele o jumătate de milion de semnături, legea învăţământului adoptată atunci, în 1995, nu a slăbit aproape nimic din chingi.
Apoi, în 1996, a învins Convenţia Democratică şi am intrat în guvern. Pasul era atunci, istoric vorbind, absolut fără precedent, nici la noi, nici aiurea, în întreg spaţiu carpato-dunărean nu exista vreun exemplu cum că în guvernul unei ţări considerate stat naţional, şi care până atunci chiar se comporta ca atare, să fie prezenţi reprezentanţi ai unei alte comunităţi etnice. Cred că nu este exagerat să afirmăm că am creat, atunci, un precedent care influenţează, până azi, întreaga regiune, dar pentru aceasta a fost nevoie de curaj – aş zice chiar îndrăzneală – din partea noastră, dar şi a partidelor româneşti democratice.
Aşa am reuşit să înfrângem şi rezistenţa faţă de învăţământul în limba maternă, deşi guvernarea comună a avut, evident, o însemnătate mult mai mare. În 1999, după dezbateri lungi, de aproape un an, am adoptat o lege a învăţământului mult mai bună, cu posibilitatea examenului de admitere, a învăţământului profesional şi superior în limba maghiară. Pe această bază a putut demara învăţământul profesional în limba maghiară, a putut lua fiinţă universitatea privată Sapientia, începând din 2003, ca urmare a înţelegerii UDMR cu partidul aflat atunci la guvernare, în şcolile  din Ţinutul Ceangăilor a început să se predea limba maghiară, întâi pentru 19 copii, iar azi pentru peste 1000 de copii, în anii din urmă au luat fiinţă în Transilvania un şir de noi şcoli maghiare de sine stătătoare: Liceul „Áprily Lajos” la Braşov, „Németh László” la Baia Mare, „Téglás Gábor” la Deva,  „Leöwey Klára” la Sighetul Marmaţiei,  „Kemény János” la Topliţa, „Jósika Miklós” la Turda. 
Astăzi în România funcţionează 68 de licee maghiare, şi învaţă în limba maghiară 7113 studenţi numai la Universitatea Babeş-Bolyai, alţi 1606 la Universitatea de Medicină şi Farmacie din Târgu Mureş, 1940 la Universitatea Sapientia, 955 la Universitatea Creştină Partium şi 365 la Universitatea de Artă din Târgu Mureş.
Iar recent adoptata Lege a Educaţiei a anulat prevederile discriminatorii încă existente, toate materiile, fără excepţie, pot fi predate în limba maghiară, inclusiv istoria şi geografia ţării, limba română poate fi predată ca o limbă străină, deci poate fi mai uşor însuşită. Ceea ce este însă şi mai important, legea transferă deciziile privitoare la unităţile şcolare în mâinile comunităţilor locale, şi ca urmare, în numeroase cazuri noi decidem cu privire la şcolile noastre.
În acelaşi timp mai multe prevederi asigură protecţia şcolilor sau claselor din diasporă şi prezenţa proporţională a pedagogilor maghiari în conducerea acestor şcoli.
Dar nu doresc să parcurg articol cu articol această lege de importanţă decisivă pentru noi, într-un anumit sens, fiindcă există - şi vor mai fi - analize amănunţite privitoare la ea. Am dorit doar să relev ce drum important am parcurs de la începutul şi mijlocul anilor 90. Aceeaşi diferenţă ar putea fi surprinsă, dealtfel, şi în dezvoltarea administraţiei locale sau în cultură, dar şi în funcţionarea mass media audiovizuală în limba maghiară, fie vorba de radioul şi televiziunea publică sau comercială. Sunt date, azi, condiţiile emisiunilor radio în limba maghiară pe durata întregii zile, în ce priveşte spaţiile de emisie ale diverselor posturi, aceasta s-a şi realizat, trebuie doar să le punem cap la cap, şi trebuie să urmăm aceeaşi direcţie şi în privinţa televiziunii publice. Dealtfel este unic şi pe plan european faptul că la noi există deja radio public, comercial şi ecleziastic în limba maternă.
Viaţa noastră culturală maghiară s-a schimbat şi ea în mod fundamental, deoarece s-a lărgit semnificativ cercul teatrelor, al publicaţiilor culturale care beneficiază de sprijinul statului sau al administraţiei locale; în plus, am reuşit să demarăm activitatea mai multor centre de diasporă, a aşa numitelor „Case Maghiare”. După cum cu ajutorul Fundaţiei Communitas am creat un sistem de sprijinire a culturii, artei şi presei, care ar putea constitui un model şi pentru alţii.
Onorat Congres,
Repet, nu doresc şi nici n-aş putea să enumăr acum toate schimbările importante. Nu vreau nici să creez impresia că de-acum totul este în ordine, fiindcă de asta suntem încă departe. Dealtfel în cele spuse sunt cuprinşi şi ultimii patru ani. În această perioadă se înscrie, fireşte, amintita lege a educaţiei, dar şi realizarea Solidarităţii Maghiare. Am fost în această perioadă, vreme de un an, în opoziţie, şi am demonstrat că ştim să trezim solidaritate, că se pun în mişcare alături de noi zeci de mii de maghiari atunci când trebuie să protestăm împotriva discriminării etnice. Am trecut din nou proba opoziţiei, iar apoi, prin demararea reformei în sănătate şi prin adoptarea Legii Educaţiei am trecut şi proba guvernării reformatoare, în ciuda tuturor greutăţilor economice şi a inevitabilei pierderi de popularitate. 
După opinia mea, azi ar trebui să răspund, în final, la două întrebări legate între ele: ce drum politic a parcurs Uniunea Democrată Maghiară din România şi ce politică ar trebui să urmeze ea în viitor. 

După cum reiese şi din raport, într-un fel neconvenţional, nu prea îmi place să vorbesc la persoana întâi, singular, fiindcă sunt convins că politica înseamnă o muncă colectivă, iar meritul personal poate consta cel mult în ce măsură ştim să menţinem trează această solidaritate şi dacă în momentele critice îi putem eventual determina direcţia în care să se îndrepte.
Din când în când se aude, ironic, din gura câte unui critic al nostru că în UDMR de multă vreme se afirmă aşa numita „doctrină Markó”. Eu nu cred că deciziile politice importante luate de maghiarii din Transilvania ar trebui legate de numele a doi-trei oameni. Liderii politici, repet, ar putea avea cel mult meritul de a descifra voinţa comună, existentă în fapt, dar neexprimată corespunzător, şi de a o amplifica. De această dată, însă, dincolo de orice ironie, îmi asum cu satisfacţie crezul politic, acel arsenal de mijloace politice care mi se atribuie, fiindcă evident, şi eu însumi am contribuit la configurarea lui, şi susţin şi azi că acesta este drumul corect. Dar nici vorbă că acest program de acţiune, dealtfel foarte precis definit de noi, în comun, în mai multe rânduri, ar putea fi legat exclusiv de unul sau altul dintre noi. 
Am amintit deja că în situaţii grele, înaintaşii noştri ardeleni au ajuns mereu la concluzii asemănătoare. Oare nu ideea unei politici maghiare independente din Transilvania a formulat-o şi Kós Károly în al său Cuvânt strigat? Şi au existat oare, în cazul lui Kós Károly şi al contemporanilor săi, contradicţii între ideea politicii maghiare de sine stătătoare din Transilvania şi ataşamentul puternic faţă de cauza întregii naţiuni maghiare?
Evident că nu au existat asemenea contradicţii. Dimpotrivă, de la bun început, numai gândind cu capul nostru şi pornind de la cunoaşterea situaţiei noastre am putut privi în faţă izolarea noastră spirituală şi politică de după Trianon.

Pierzându-ne apartenenţa statală de până atunci, nu am avut altă cale decât organizarea unei vieţi publice maghiare autonome în Transilvania. După decembrie 1989 a trebuit să ne asumăm, din nou, această sarcină şi s-o ducem mai departe, nu doar în politică, ci şi în cultură. Nu afirm că în legătură cu o astfel de concepţie despre naţiune şi o astfel de politică naţională nu ar trebui să demarăm mereu noi dezbateri, deoarece pentru noi este o dilemă cotidiană cum ne putem integra în naţiunea maghiară în ansamblu, pe de o parte, şi în societatea din România, pe de altă parte, fiind în acelaşi timp şi independenţi şi, în fond, deciziile importante noi să le luăm. Nu ştiu dacă cu toţii am clarificat pentru noi înşine, că de fapt aceasta este autonomia. Nu cred nici că în aceste două decenii am făcut totul bine; comunităţii maghiare din România, lipsită de experienţă, i s-a dat posibilitatea să-şi spună cuvântul cu privire la propria soartă după o lungă întrerupere. Dar la mijlocul anilor 90, s-a produs o schimbare în viaţa maghiarilor din România, fiindcă până atunci, timp de aproape optzeci de ani, doar ni s-a tot luat, am fost frustraţi pe rând de drepturi şi de instituţii, însă după 1996 acest curs s-a întors, am început, treptat, să recucerim ce pierdusem.  Am făcut şi greşeli, fără îndoială, aş putea chiar aminti două-trei scăpări principiale importante. De pildă au dreptate cei care susţin că politica noastră externă a fost întâmplătoare, pripită, de multe ori fără vlagă, în ultimii ani. Dar în esenţă, după opinia mea, am urmat, totuşi, drumul corect, şi în această privinţă şi în ţară, şi în Ungaria, eu însumi am atras asupra mea supărarea multor persoane – în acest caz îmi asum persoana întâi, singular, tocmai pentru ca această presupusă vină să nu cadă asupra următorului preşedinte al Uniunii – , deci mulţi s-au supărat pe mine pentru că am ţinut cu încăpăţânare la principiul relaţiilor de parteneriat, bazate pe egalitatea în drepturi. Mai mult, unora li s-o fi părut chiar aroganţă, orgoliu provincial că nu am contenit să susţinem: noi ştim mai bine ce este cu noi. Dar acesta e adevărul!
Eu, stimaţi delegaţi, nu am o părere foarte bună despre politica maghiară din secolul 20. Ba, dacă-mi permiteţi, am o părere foarte proastă despre ea. După primul război mondial, marile puteri au împins această naţiune într-o situaţie atât de disperată, s-au purtat atât de profund nedrept cu ea,  încât sentimental sunt de înţeles toate îndârjirile noastre, scrâşnirile de dinţi, nostalgiile demodate, autoacuzaţiile pustiitoare, pregătirile cu pumnii strânşi pentru schimbare, aşteptarea miracolului, toată aversiunea noastră faţă de politica pragmatică. Dar tocmai pentru că printr-o decizie nedreaptă pe noi ne-au transformat în perdanţi, şi în schimb, toate naţiunile vecine în câştigători, putem schimba această situaţie numai în deplină solidaritate şi mobilizându-ne toate capacităţile. A-i înfiera ca trădători sau  a-i  stigmatiza ca oportunişti pe cei care gândesc raţional şi care avansează, cu paşi mici, dar cu îndârjire, nu ajută la nimic, la fel cum e inutil a-i face proşti pe cei veşnic înfierbântaţi. Dacă nu în privinţa mijloacelor, măcar în privinţa ţelurilor ar trebui din nou şi din nou să ne înţelegem. De pildă în chestiunea dacă cu toţii mai vedem oare în Transilvania viitorul maghiarilor născuţi aici, dacă ţelul nostru principal este pe mai departe de a ne găsi rostul şi a ne afirma neîngrădit ca maghiari pe pământul natal. Dacă da, atunci să stăm şi să convenim, cum putem realiza aceasta în continuare. Fiindcă se poate critica doctrina sau ideologia urmată de UDMR, din când în când ea chiar trebuie corijată, dar un lucru este de netăgăduit: cu voie sau fără voie, înaintaşii noştri ne-au risipit moştenirea, dar noi totuşi am mai recuperat ceva din ea, şi nu doar drepturi, ci şi bunuri materiale, milioane de hectare de terenuri şi păduri private sau ale composesoratelor, imobile ale persoanelor particulare, clădiri comunitare sau bisericeşti. Nu câte ni s-au luat? E adevărat. Dar multe, deja! Şi lupta aceasta trebuie continuată. Eu am încredere că în ciuda tuturor necazurilor noastre din secolul 20, putem să ne reclădim, pas cu pas, viitorul, precum un mozaic sau un puzzle, dar ştiu la fel de bine că printr-o singură mişcare proastă se poate distruge sau elimina şi ceea ce am reclădit până acum.
Stimaţi delegaţi,
După mult timp am decis să nu solicit din nou încrederea Dumneavoastră pentru un nou mandat de preşedinte şi să mă retrag din această funcţie. A fost o grea dilemă pentru mine, fiindcă vreme de douăzecişiunu de ani viaţa mea s-a scurs sub semnul politicii, şi din aceşti douăzecişiunu, peste optsprezece am lucrat ca preşedinte al Uniunii. Ne cunoaştem bine, într-un fel sau altul soarta noastră s-a împletit. Nu vreau şi nici n-aş putea să ies din viaţa publică, ba deocamdată nici din politică, în sensul strict al cuvântului. Fiindcă eu cred că un intelectual maghiar are datoria să se implice în ceea ce se întâmplă cu el şi cu semenii săi, şi nu are dreptul să-şi ţină ascunse cunoştinţele, experienţa, opinia. Însă am considerat că după atâta vreme este nevoie de o schimbare în fruntea Uniunii Democrate Maghiare din România, şi în timp ce mulţumesc, desigur, pentru opinia acelora care regretă retragerea mea, sunt convins că în adâncul sufletului lor ştiu şi ei că din timp în timp este nevoie de schimbare. Le mulţumesc acelora care au vrut să mă convingă să rămân, Vă mulţumesc Dumneavoastră, care sunteţi aici, şi acelor foarte mulţi maghiari din Transilvania cărora m-am putut adresa de atâtea ori şi cu care am putut munci mereu împreună, mulţumesc colegilor şi prietenilor cu care suntem împreună din decembrie 1989 şi în situaţii care ne pun la grea încercare. Mulţumesc tinerilor care au păşit în politică după 1989 pentru faptul că ne-au urmărit cu atenţie şi ne sunt azi alături ca oameni maturi, treptat, ei vor putea prelua ştafeta de la noi. A sosit timpul să fortifice şi ei uniunea pe care am închegat-o acum 21 de ani şi pe care am păstrat-o mereu, şi în împrejurări schimbătoare.

Le mulţumesc pentru colaborare şi acelor politicieni români cu care am purtat multe negocieri grele şi care au înţeles că se poate şi trebuie stabilite relaţii de parteneriat fiindcă acesta este interesul celor două comunităţi, al celor două popoare. 

Şi mulţumesc numeroşilor politicieni din Ungaria care ne-au ajutat, şi chiar dacă nu întotdeauna am gândit la fel, au conlucrat cu noi pentru ca această naţiune să poată fi din nou împreună.
Rog Congresul ca prin deciziile pe care le va lua în chestiuni de  principiu şi personale să dea vot de încredere pe mai departe politicii pe care am elaborat-o împreună şi a cărei esenţă este că trebuie să fim o uniune, să fim uniţi, noi trebuie să decidem soarta noastră şi în viitor.

Oradea,

26 februarie 2011 

